b'\n_START_ARTICLE_\nPhillip Allen Sharp\n_START_SECTION_\n\xc5\xbdivljenjepis\n_START_PARAGRAPH_\nRodil se je v pode\xc5\xbeelskem okolju Kentuckyja in odra\xc5\xa1\xc4\x8dal na dru\xc5\xbeinski farmi. Na prigovarjanje star\xc5\xa1ev je vpisal \xc5\xa1tudij na lokalnem kolid\xc5\xbeu, za katerega je zaslu\xc5\xbeil \xc5\xa1olnino kot pomo\xc4\x8dnik na kmetiji. Diplomiral je s tezo s podro\xc4\x8dja fizikalne kemije in vpisal doktorski \xc5\xa1tudij na Univerzi Illinoisa v Urbani in Champaignu. Za molekularno biologijo se je za\xc4\x8del zanimati, ko je prebral knjigo povzetkov simpozija o genetskem kodu, ki ga je leta 1966 organiziral Laboratorij Cold Spring Harbor._NEWLINE_Zato se je po doktoratu leta 1969, prav tako s podro\xc4\x8dja fizikalne kemije, prijavil na razpis za podoktorskega sodelavca v skupini Normana Davidsona na Kalifornijskem tehnolo\xc5\xa1kem in\xc5\xa1titutu, kjer so se ukvarjali z bakteriofagi in bakterijskimi genomi. Polo\xc5\xbeaj je dobil in se posvetil preu\xc4\x8devanju bakterijskih plazmidov. Dognal je, da te strukture vsebujejo transpozicijske elemente, poleg tega pa se je priu\xc4\x8dil razli\xc4\x8dnih uporabnih tehnik v molekularni biologiji, kot je elektronska mikroskopija. Drugi podoktorski projekt je opravljal v laboratoriju Cold Spring Harbor, kjer je bil njegov uradni mentor pionir molekularne biologije James D. Watson, vendar je v praksi delal pod vodstvom Josepha Sambrooka. Tu je s sodelavci kartiral celoten genom adenovirusa s takrat novo tehniko uporabe restrikcijskih encimov z gelsko elektroforezo, nato pa je popisal \xc5\xa1e vse odseke informacijske RNA (mRNA) in jim ugotovil funkcije._NEWLINE_To delo je od leta 1974 opravljal na Tehnolo\xc5\xa1kem in\xc5\xa1titutu Massachusettsa (MIT), kjer mu je Salvador Luria ponudil polo\xc5\xbeaj raziskovalca. V tem obdobju je pri\xc5\xa1el do svojega najpomembnej\xc5\xa1ega odkritja; s kolegi je opazil, da dolge jedrne verige RNA nikoli niso prisotne v citoplazmi celic, kar je vodilo do hipoteze, da se RNA med prepisovanjem procesira in spreminja. Hipotezo so dokazali s hibridnimi molekulami DNA/RNA. Zaporedja RNA, prisotna v zreli mRNA, prekinjajo dolge sekvence, ki jih v zreli mRNA ni in se ne prevedejo v aminokislinsko zaporedje beljakovin. Taka izrezana zaporedja zdaj imenujemo introni, preostala pa eksoni. Do enakih izsledkov je v istem \xc4\x8dasu pri\xc5\xa1la tudi Robertsova skupina v Laboratoriju Cold Spring Harbor in to temeljno spoznanje, kako DNA kodira beljakovine, je danes del vsakega u\xc4\x8dbenika molekularne biologije._NEWLINE_Leta 1978 se je usmeril tudi v gospodarstvo in soustanovil Biogen Inc., eno prvih biotehnolo\xc5\xa1kih podjetij na svetu, ki se ukvarja z razvojem na\xc4\x8dinov za zdravljenje razli\xc4\x8dnih genetskih okvar. Nadaljeval je tudi z akademsko kariero in po Lurievi smrti postal direktor In\xc5\xa1tituta Davida H. Kocha za integrativne raziskave raka na MIT, leta 1991 pa je odstopil zaradi imenovanja za vodjo Oddelka za biologijo. To delo je opravljal do leta 1999, odtlej pa ima polo\xc5\xbeaj profesorja na Kochovem in\xc5\xa1titutu. Kasneje je raziskoval vlogo RNA pri izra\xc5\xbeanju genov, predvsem v povezavi s tehniko RNA-interference. Tudi tu je uvidel terapevtski potencial odkritij, zato je soustanovil \xc5\xa1e dve biotehnolo\xc5\xa1ki podjetji, ki se ukvarjata z razvojem in tr\xc5\xbeenjem terapij (Alnylam Pharmaceuticals, 2002; Magen BioSciences, Inc., 2006). Poleg tega deluje ali je deloval kot \xc4\x8dlan svetovalnega odbora za znanost in tehnologijo pri predsedniku Zdru\xc5\xbeenih dr\xc5\xbeav Amerike ter ve\xc4\x8d drugih svetovalnih telesih v znanosti.\n_START_SECTION_\nPriznanja\n_START_PARAGRAPH_\nZa svoje delo je prejel \xc5\xa1tevilne pomembne znanstvene nagrade. Temeljno odkritje izrezovanja RNA mu je leta 1988 prineslo nagrado Louise Gross Horwitz in nagrado Alberta Laskerja za temeljne medicinske raziskave, leta 1993 pa \xc5\xa1e Nobelovo nagrado za fiziologijo ali medicino, skupaj z Richardom J. Robertsom, \xc4\x8digar skupina je neodvisno pri\xc5\xa1la do istega odkritja. Za delo na podro\xc4\x8dju RNA-interference mu je leta 2004 takratni predsednik Zdru\xc5\xbeenih dr\xc5\xbeav Amerike George W. Bush podelil \xc5\xa1e nacionalno medaljo znanosti._NEWLINE_Je tudi \xc4\x8dlan Nacionalne akademije znanosti ZDA, Ameri\xc5\xa1ke akademije umetnosti in znanosti, britanske Kraljeve dru\xc5\xbebe (kot tuji \xc4\x8dlan) ter \xc5\xa1tevilnih drugih strokovnih zdru\xc5\xbeenj.'